Προοπτική μελέτη των επιπέδων ορού της NGAL, MMP-9 και των αγγειογεννητικών μορίων PIGF και sFLT-1 σε εγκύους με υπερτασική νόσο
Authors: Καραμπάς Γρηγόριος 
Published: January 2024

Σκοπός: Σκοπός της μελέτης μας ήταν ο προσδιορισμός των επιπέδων της NGAL, της MMP-9, του συμπλέγματος MMP-9/NGAL, του PLGF και του sFLT-1 στις φυσιολογικές και στις κυήσεις με προεκλαμψία προοπτικά κατά τη διάρκεια της κύησης, καθώς και η διερεύνηση της αξίας τους ως νέους δείκτες στην έγκαιρη διάγνωση της νόσου. Υλικό και Μέθοδος: Συνολικά παρακολουθήθηκαν προοπτικά 541 κυήσεις από το 1ο τρίμηνο έως και τον τοκετό. Έγινε μία λήψη αίματος σε κάθε ένα από τα τρία τρίμηνα της κύησης (1ο τρίμηνο: 11η -13η Ε.Κ., 2ο τρίμηνο: 20η-24η Ε.Κ., 3ο τρίμηνο: 28η-34η Ε.Κ.). Τα δείγματα που μελετήθηκαν προήλθαν από 95 έγκυες και η μέτρηση της NGAL, της MMP-9, του συμπλέγματος MMP-9/NGAL, του PLGF και του sFLT-1 έγινε στο Ορμονολογικό Εργαστήριο του Αρεταίειου Πανεπιστημιακού Νοσοκομείου. Από τις 95 γυναίκες οι 12 εμφάνισαν προεκλαμψία κατά τη διάρκεια της εγκυμοσύνης τους, οι 14 γέννησαν νεογνά, των οποίων το βάρος ήταν μικρό για την ηλικία κύησης (SGA), ενώ οι υπόλοιπες 69 είχαν μια απολύτως φυσιολογική εγκυμοσύνη. Η επιλογή των φυσιολογικών κυήσεων έγινε τυχαία από το σύνολο αυτών.Αποτελέσματα: Παρατηρήθηκε στατιστικά σημαντική διαφορά της συγκέντρωσης της NGAL, της MMP-9, του συμπλέγματος MMP-9/NGAL και του PLGF μεταξύ 1ου και 3ου τριμήνου στις φυσιολογικές κυήσεις, καθώς και στις κυήσεις που ανέπτυξαν προεκλαμψία. Στις προεκλαμπτικές κυήσεις επιπλέον υπήρξε στατιστικά σημαντική διαφορά μεταξύ 1ου και 3ου τριμήνου και στα επίπεδα του sFLT-1. Δεν υπάρχει στατιστικά σημαντική διαφορά των συγκεντρώσεων της MMP-9 και του συμπλέγματος MMP-9/NGAL μεταξύ των φυσιολογικών, προεκλαμπτικών και των SGA κυήσεων σε κάθε τρίμηνο ξεχωριστά. Αντιθέτως, τα επίπεδα της NGAL διαφέρουν στατιστικά σημαντικά μεταξύ φυσιολογικών και κυήσεων που ανέπτυξαν προεκλαμψία στο 1ο (p=0,006) και στο 2ο τρίμηνο (p=0,015) όχι όμως και στο 3ο (p=0,174). Τέλος, τα επίπεδα του PLGF και του λόγου sFLT-1/PLGF διαφέρουν στατιστικά σημαντικά μεταξύ φυσιολογικών και προεκλαμπτικών κυήσεων τόσο στο 2ο όσο και στο 3ο τρίμηνο, ενώ εκείνα του sFLT-1 μόνο στο 3ο τρίμηνο. Δεν παρατηρήθηκε στατιστικά σημαντική διαφορά των συγκεντρώσεων της NGAL, της MMP-9, του συμπλέγματος MMP-9/NGAL και του PLGF μεταξύ φυσιολογικών και κυήσεων με SGA νεογνά. Συμπεράσματα: Οι συγκεντρώσεις της NGAL, της MMP-9, του συμπλέγματος MMP-9/NGAL και του PLGF παρουσιάζουν στατιστικά σημαντική άνοδο από το 1ο στο 3ο τρίμηνο τόσο στις φυσιολογικές όσο και στις κυήσεις που ανέπτυξαν προεκλαμψία. Επιπλέον, στις προεκλαμπτικές κυήσεις τα επίπεδα του sFLt-1 παρουσιάζουν στατιστικά σημαντική άνοδο από το 1ο στο 3ο τρίμηνο. Πολύ σημαντικό εύρημα της μελέτης μας αποτελεί η ανίχνευση στατιστικά σημαντικής διαφοράς ανάμεσα στις φυσιολογικές και στις κυήσεις που ανέπτυξαν προεκλαμψία στο 1ο και στο 2ο τρίμηνο ως προς τις συγκεντρώσεις της NGAL, γεγονός το οποίο μας επιτρέπει να θεωρήσουμε την NGAL ως πιθανό νέο δείκτη ένδειξης ή/και πρόληψης του συνδρόμου. Αντιθέτως, δεν φαίνεται να υπάρχει στατιστικά σημαντική διαφορά των συγκεντρώσεων της MMP-9, του συμπλέγματος MMP-9/NGAL, του PLGF, του sFLT-1 και του λόγου sFLT-1/PLGF μεταξύ των φυσιολογικών και των προεκλαμπτικών κυήσεων στο 1ο τρίμηνο.